香港殯儀

香港殯儀嘅習俗同宗教儀式種類繁多，因為有來自唔同地方嘅宗族習慣、地區文化同宗教信仰。喺香港，喪禮通常會喺殯儀館舉行，或者可以喺長生店或教堂或自己住開嘅村口空地舉行，亦有部份人士直接喺醫院或殮房出殯，香港嘅各大醫院都設有特別房間用來進行遺體告別儀式。

一般程序
香港嘅殯儀程序一般包括：	
設靈：又叫守夜，響先人出殯前一晚進行，同時進行宗教儀式
入殮：將先人遺體安放入棺木
大殮：包括瞻仰遺容、封棺、辭靈等，同時進行宗教儀式
出殯：靈柩送去安葬嘅地方
安葬：通常係土葬或火葬，同時進行宗教儀式

宗教儀式
香港殯儀普遍使用以下宗教儀式：

道教
儀式包括破地獄、擔幡買水等，亦會燒一啲紙紮用品，以求「陰安陽樂」。

佛教
儀式包括上貢、誦經，目的係超渡先人，盡快輪迴。

天主教
守夜彌撒、亡者誦禱、殯葬彌撒、辭靈禮、葬禮。

基督教
儀式包括牧師講道、唱詩歌、祈禱等，目的係為咗紀念先人，祝福先人到咗天國，享有永生。

維新
屬於無神論，純粹紀念先人，亦冇特別儀式同限制。

親友行禮
當親友到達靈堂之後，需要向先人遺照同家屬行禮，堂倌會講：「有客到，來賓請上前」，之後來賓行到先人遺照前面，堂倌再講：「一鞠躬，再鞠躬，三鞠躬，家屬謝禮」。而基督教儀式，堂倌會叫做司儀，用默禱禮代替三鞠躬禮，司儀會講：「請低頭默禱」，之後司儀再講：「靜默禮成，家屬謝禮」。其他宗教儀式喪禮，親友可以因為宗教信仰原因，用默禱禮代替三鞠躬禮，亦可以要求唔裝香。

香港宗教
 執骨

香港法例132AD章：《殯儀館規例》

香港文化
喪葬